Komission asetus (EY) N:o 213/2004,

annettu 5 päivänä helmikuuta 2004,

poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille annetussa neuvoston asetuksessa (EY) N:o 2007/2000 säädettyjen, CN-koodeihin 1701 ja 1702 luokiteltavaa Serbia ja Montenegrosta tuotua sokeria koskevien menettelyjen keskeyttämisestä vielä kuudeksi kuukaudeksi

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon poikkeuksellisten kaupan toimenpiteiden käyttöönotosta Euroopan unionin vakautus- ja assosiaatioprosessiin osallistuville tai siihen yhteydessä oleville maille ja alueille sekä asetuksen (EY) N:o 2820/98 muuttamisesta ja asetusten (EY) N:o 1763/1999 ja (EY) N:o 6/2000 kumoamisesta 18 päivänä syyskuuta 2000 annetun neuvoston asetuksen (EY) N:o 2007/2000(1), ja erityisesti sen 12 artiklan 3 kohdan,

sekä katsoo seuraavaa:

(1) Komission asetuksella (EY) N:o 764/2003(2) keskeytettiin kolmeksi kuukaudeksi asetuksessa (EY) N:o 2007/2000 säädetyt tullietuusmenettelyt, jotka koskevat CN-koodeihin 1701 ja 1702 luokiteltavaa Serbia ja Montenegrosta tuotua sokeria. Päätöksen perusteena olivat Serbia ja Montenegrossa tehdyt päätelmät, joiden mukaan järjestelmä CN-koodeihin 1701 ja 1702 luokiteltavan sokerin tullietuuskohteluun oikeuttavan alkuperän varmistamiseksi ja valvomiseksi ei mahdollistanut sitä, että edunsaajamaan toimivaltaiset viranomaiset olisivat voineet varmistaa tuotteiden alkuperän ja antaa hallinnollista yhteistyötä, kuten alkuperän todentamiseksi vaaditaan.

(2) Koska Serbia ja Montenegron tilanteessa ei ollut tapahtunut merkittävää muutosta, komission asetuksella (EY) N:o 1343/2003(3) keskeytettiin vielä kuudeksi kuukaudeksi asetuksessa (EY) N:o 2007/2000 säädetyt tullietuusmenettelyt, jotka koskevat CN-koodeihin 1701 ja 1702 luokiteltavaa Serbia ja Montenegrosta tuotua sokeria.

(3) Molemmista keskeyttämistoimenpiteistä tehtiin päätös asetuksen (EY) N:o 2007/2000 12 artiklan 1 kohdan säännösten mukaisesti.

(4) Asetuksen (EY) N:o 2007/2000 12 artiklan 3 kohdassa säädetään, että menettelyn keskeyttämisen päättyessä komissio tekee päätöksen keskeyttämistoimenpiteen lopettamisesta tai jatkamisesta.

(5) Huolimatta Serbia ja Montenegron viranomaisten huomattavista ponnisteluista tilanteen korjaamiseksi niiden järjestelmä tullietuuskohteluun oikeuttavan alkuperän varmistamiseksi ja valvomiseksi on edelleen puutteellinen.

(6) Komissio katsoo sen vuoksi, että CN-koodeihin 1701 ja 1702 luokiteltavaa Serbia ja Montenegrosta peräisin olevaa sokeria koskevan menettelyn keskeyttämistä olisi pidennettävä vielä kuudella kuukaudella asetuksen (EY) N:o 2007/2000 12 artiklan 3 kohdan mukaisesti.

(7) Tullikoodeksikomitealle on ilmoitettu asiasta,

ON ANTANUT TÄMÄN ASETUKSEN:

1 artikla

Keskeytetään vielä kuudeksi kuukaudeksi asetuksessa (EY) N:o 2007/2000 säädetyt tullietuusmenettelyt, jotka koskevat CN-koodeihin 1701 ja 1702 luokiteltavaa Serbia ja Montenegrosta tuotua sokeria.

2 artikla

Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Sitä sovelletaan 8 päivästä helmikuuta 2004.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 5 päivänä helmikuuta 2004.

Komission puolesta

Franz Fischler

Komission jäsen

(1) EYVL L 240, 23.9.2000, s 1, asetus sellaisena kuin se on viimeksi muutettuna komission asetuksella (EY) N:o 607/2003 (EUVL L 86, 3.4.2003, s. 18).

(2) EUVL L 109, 1.5.2003, s. 13.

(3) EUVL L 189, 29.7.2003, s. 30.